Document ID: 32013R0657

KOMISIJAS ĪSTENOŠANAS REGULA (ES) Nr. 657/2013
(2013. gada 10. jūlijs),
ar kuru izdara grozījumu Īstenošanas regulā (ES) Nr. 1079/2012, ar ko nosaka prasības balss sakaru kanālu atstatumam Eiropas vienotajā gaisa telpā
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 10. marta Regulu (EK) Nr. 552/2004 par Eiropas gaisa satiksmes pārvaldības tīkla savietojamību (savietojamības regula) (1) un jo īpaši tās 3. panta 5. punktu,
ņemot vērā Eiropas Parlamenta un Padomes 2004. gada 10. marta Regulu (EK) Nr. 549/2004, ar ko nosaka pamatu Eiropas vienotās gaisa telpas izveidošanai (pamatregula) (2), un jo īpaši tās 8. panta 1. punktu,
tā kā:
(1)
Komisijas Īstenošanas regulā (ES) Nr. 1079/2012 (3) prasīts saskaņoti ieviest “gaiss-zeme” balss sakarus, kas pamatojas uz samazinātu kanālu atstatumu 8,33 kHz, nolūkā palielināt “gaiss-zeme” balss sakariem pieejamo frekvenču skaitu un dot iespēju palielināt gaisa telpas sektoru skaitu un attiecīgo gaisa satiksmes vadības kapacitāti.
(2)
Īstenošanas regulas (ES) Nr. 1079/2012 6. panta 3. punktā bija domāts I pielikumā uzskaitītajām dalībvalstīm noteikt mērķi, kas paredz, ka tādu gadījumu skaitam, kad tiek īstenota pirmreizēja konvertēšana uz kanālu atstatumu 8,33 kHz, jābūt līdzvērtīgam vismaz 25 % no to 25 kHz frekvenču piešķīrumu kopējā skaita, kas sadalīti visiem lidojumu rajona gaisa satiksmes vadības centriem dalībvalstī. Tomēr pašreizējo publicēto 6. panta 3. punkta tekstu iespējams interpretēt tā, ka tas nosaka mazāk vērienīgu pienākumu, un tas savukārt valstīm, kurās ir vairāki gaisa satiksmes vadības centri, faktiski var ievērojami samazināt uzdevumu darīt pieejamas papildu frekvences.
(3)
Grozījuma mērķis ir precizēt Īstenošanas regulas (ES) Nr. 1079/2012 6. panta 3. punktu, tāpēc būtu jāpatur spēkā minētā tiesību akta sākotnējais piemērošanas datums.
(4)
Tāpēc būtu attiecīgi jāgroza Īstenošanas regula (ES) Nr. 1079/2012.
(5)
Šajā regulā paredzētie pasākumi ir saskaņā ar atzinumu, ko sniegusi Vienotās gaisa telpas komiteja,
IR PIEŅĒMUSI ŠO REGULU.
1. pants
Īstenošanas regulas (ES) Nr. 1079/2012 6. panta 3. punktu aizstāj ar šādu:
“3. Dalībvalstis, kas uzskaitītas I pielikumā, vēlākais līdz 2014. gada 31. decembrim īsteno pirmreizēju konvertēšanu uz kanālu atstatumu 8,33 kHz, aptverot frekvenču piešķīrumu skaitu, kas līdzvērtīgs vismaz 25 % no to 25 kHz frekvenču piešķīrumu kopējā skaita, kas norādīti centrālajā reģistrā un sadalīti lidojumu rajona gaisa satiksmes vadības centriem (“ACC”) attiecīgajā dalībvalstī. Šī konvertēšana neaprobežojas ar ACC frekvenču piešķīrumiem un neietver frekvenču piešķīrumus darbības vadības saziņai.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 7. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 10. jūlijā

Labels: 7
12
8
11